Charlie Patiño

Charlie Michael Patiño Higgs, coñecido como Charlie Patiño, nado en Watford o 17 de outubro de 2003, é un futbolista inglés que xoga como centrocampista no Deportivo da Coruña, da Segunda División.

 Traxectoria 
Nado en Watford, comezou a xogar ao fútbol no St. Albans City, pasando aos sete anos ao Luton Town. Atraeu a atención dos medios de comunicación xa con 11 anos, cando despois de recibir ofertas dos principais clubs ingleses, foi trapasado por 10.000 libras ao Arsenal. Subiu rapidamente polas diferentes categorías inferiores do club, e con só 14 anos xa destacaba no equipo sub-18.

En outubro de 2020 asinou o seu primeiro contrato profesional co Arsenal. Ese mesmo mes, foi incluído na lista "Next Generation" 2020 de The Guardian, como un dos mellores xogadores novos dos equipos da Premier League.

O 21 de decembro de 2021 debutou co primeiro equipo do Arsenal na vitoria por 5-1 contra o Sunderland na EFL Cup, marcando o quinto gol dos Gunners no tempo de desconto, pouco despois de entrar como substituto de Emile Smith Rowe.

Para a tempada 2022/23 saíu cedido ao Blackpool, club do Championship, segunda categoría do fútbol inglés. Debutou co equipo o 6 de agosto, nun encontro ante o Stoke City, substituíndo a Lewis Fiorini na segunda metade. Disputou un total de 37 partidos, nos que marcou 3 goles, incluído un no derbi de West Lancashire contra o Preston North End en Bloomfield Road.

Na campaña 2023/24 volveu saír cedido á Championship, desta vez ao Swansea City. Co equipo galés disputou un total de 35 encontros, ás ordes de Michael Duff primeiro e Luke Williams despois, anotando catro goles.

En agosto de 2024 anunciouse a súa fichaxe polo Deportivo da Coruña. Aínda que chegou á cidade natal de seu avó como unha gran promesa, apenas tivo protagonismo ao longo da tempada 2024/25. Debutou na Segunda División o 27 de setembro, na vitoria por 2-5 da sétima xornada de liga contra o Albacete no Carlos Belmonte, entrando no minuto 83 no lugar de Mfulu. Un mes despois, a baixa do congolés permitiulle ser titular ante o Levante, pero acabou sendo substituído ao descanso.

Tras xogar uns minutos nunha derrota contra o Almería, pasou case seis meses sen ser aliñado en liga, ata que co obxectivo da permanencia xa cumprido, volveu xogar nos catro últimos partidos de liga. Na penúltima xornada contra o Real Zaragoza, marcou en propia meta o único gol do encontro, sendo este o derradeiro gol anotado nos 67 anos de historia do estadio da Romareda antes da súa demolición.

 Selección inglesa 
Foi internacional coa selección inglesa nas categorías sub-15, sub-16, sub-17 e sub-19. Elixible por España pola súa ascendencia paterna, a Real Federación Española ofreceulle xogar na selección española.

 Vida persoal 
Seu pai, Julio Patiño, é fillo de dous emigrantes galegos que se instalaron en Inglaterra na década de 1960. Súa avoa paterna é natural do lugar cambrés de Lema, mentres que seu avó naceu na praza de España da Coruña.

Durante a súa infancia visitaba asiduamente Galicia xunto coa súa familia, e acudía a Riazor con seu pai, afeccionado do Deportivo da Coruña, especialmente durante a disputa do Trofeo Teresa Herrera.

 Estatísticas 
ClubTempadaDivisiónLigaCopaOutrosInclúe partidos da EFL Cup.TotalPartidosGolesPartidosGolesPartidosGolesPartidosGolesArsenal2021/22Premier League 0 0 1011 21Blackpool2022/23Championship 34 2 211 0 373Swansea City2023/24Championship3332100354Deportivo da Coruña2024/25Segunda7010 - -80Total carreira 74 5 622 1 828

 Notas 

 Véxase tamén 
 Ligazóns externas 
 Datos do xogador en Transfermarkt .
Datos do xogador en Soccerway .

Categoría:Nados en 2003
Categoría:Nados en Hertfordshire
Categoría:Nados na diáspora galega
Categoría:Ingleses de ascendencia galega
Categoría:Futbolistas de Inglaterra
Categoría:Centrocampistas de fútbol
Categoría:Xogadores do Arsenal FC
Categoría:Xogadores do Blackpool FC
Categoría:Xogadores do Swansea City AFC